

**R E P U B L I K A E SH Q I P Ë R I S Ë**

**MINISTRIA E MBROJTJES**

# RAPORT

#  PËR REZULTATET E KONSULTIMIT PUBLIK TË PROJEKTLIGJIT

**“PËR DISA NDRYSHIME DHE SHTESA NË LIGJIN NR. 59/2014 “PËR KARRIERËN USHTARAKE NË FORCAT E ARMATOSURA TË REPUBLIKËS SË SHQIPËRISË”, TË NDRYSHUAR**

1. **Titulli i projektaktit**

Projektligji “Për disa ndryshime dhe shtesa në ligjin nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar.

1. **Kohëzgjatja e konsultimeve**

*Specifikoni kohëzgjatjen e përgjithshme të konsultimeve publike sa i përket ditëve të punës, përfshirë datën e hapjes dhe mbylljes së konsultimeve publike; nëse kohëzgjatja ishte më e shkurtër se 20 ditë pune e paraparë me ligj, jepni arsye për shkurtimin e kohëzgjatjes.*

Projektligji “Për disa ndryshime dhe shtesa në ligjin nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar është hartuar nga Drejtoria e Përgjithshme Rregullatore dhe Përputhshmërisë në Fushën e Mbrojtjes në bashkëpunim me Shtabin e Përgjithshëm të Forcave të Armatosura.

Projektakti është publikuar në RENJKP, për konsultim, nga data 13 shtator 2023 deri më datë 11 tetor 2023, në respektim të afatit ligjor të konsultimit.

1. **Metoda e konsultimit**

*Listoni të gjitha metodat e konsultimit të përdorura, të tilla si konsultimet elektronike (Regjistri Elektronik, posta elektronike, faqet e internetit, etj.), Takimet publike, seancat e organeve këshilluese…, dhe siguroni informacione për afatin kohor, kohëzgjatjen dhe afatet e tyre.*

*Shpjegoni se si u shpërnda informacioni mbi konsultimet e hapura, si u ftuan palët e interesuara të kontribuojnë.*

*Përfshini gjithashtu aktivitete nga konsultimet paraprake nëse janë organizuar të tilla).*

Projektligji “Për disa ndryshime dhe shtesa në ligjin nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar, u konsultua:

* **Nëpërmjet RENJK:**

Me publikimin në RENJK (<https://konsultimipublik.gov.al/Konsultime/Detaje/634>), u vendos një afat 20 ditor, nga data 13 Shtator 2023 deri më 11 Tetor 2023, për dhënien e sugjerimeve/komenteve mbi draftin e projektligjit.

* **Nëpërmjet adresës së emailit:**

Me qëllim lehtësimin e dhënies së komenteve/sugjerimeve nga çdo i interesuar, në faqen zyrtare të Ministrisë së Mbrojtjes, në rubrikën e dedikuar për konsultimin publik, krahas draftit të projektligjit është vënë në dispozicion edhe adresa elektronike konsultim.publik@mod.gov.al.

* **Nëpërmjet adresës postare: “Rruga e Dibrës, Garnizoni “Skënderbej”, Tiranë”:**

Çdo palë e interesuar mund të dërgonte në formë shkresore, në adresë të Ministrisë së Mbrojtjes të gjitha komentet/sugjerimet mbi përmbajtjen e projektligjit.

* **Nëpërmjet takimeve konsultative :**

Grupi i punës, i ngritur me urdhër të ministrit të Mbrojtjes zhvilloi një sërë takimesh paraprake ku u diskutua mbi zbatimin e ligjit nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar. Më 10 Shkurt 2023, grupi i punës iu drejtua të gjitha strukturave të FARSH, me kërkesën për dërgimin e të gjitha sugjerimeve mbi ndryshimet që duhet të bëhen në ligjin aktual, të cilat u vlerësuan nga GP dhe u vendos nëse do të përfshiheshin ose jo në përmbajtjen e projektligjit.

1. **Palët e interesit të përfshira**

*Listoni të gjithë palët e interesuara, qoftë organizata apo individë, të cilët kanë dhënë komente/kontribut në konsultimet publike përmes metodave të ndryshme të konsultimit, gjatë gjithë procesit të hartimit.*

*Përmendni gjithashtu numrin dhe strukturën e palëve të interesuara që morën pjesë në takime publike ose seanca të organeve këshilluese.*

*Specifikoni palët e interesuara që morën pjesë në grupin e punës për hartimin e aktit.*

Palët e interesuara, të cilat morën pjesë në hartimin e këtij projektakti janë:

* Ministria e Mbrojtjes;
* Shtabi i Përgjithshëm i FARSH;
* Komanda e Forcës Tokësore;
* Komanda e Forcës Ajrore;
* Komanda e Forcës Detare;
* Akademia e Forcave të Armatosura;
* Qendra e Personel Rekrutimit.

Duke qenë se ky projektakt është konsultuar vetëm me strukturat brenda Forcave të Armatosura, theksojmë se numri i palëve të interesuara dhe të cilat kanë kontribuar në hartimin e draftit përfundimtar janë një numër prej 9 anëtarësh të grupit të punës.

1. **Pasqyra e komenteve të pranuara me arsyetimin e komenteve të pranuara/ refuzuara**

*Gruponi komentet/ propozimit e pranuara sipas çështjes që ato ngritën;*

*Gruponi komente të ngjashme së bashku dhe renditni palët e interesuara që i ngritën ato;*

*Shpjegoni cili ishte vendimi i marrë dhe sqaroni shkurtimisht arsyet për të.*

Në tabelën e mëposhtme paraqiten komentet e pranuara plotësisht (0 komente), pjesërisht (0 komente) dhe refuzuar (0 komente) në lidhje me këtë projektligj:

|  |  |  |  |  |
| --- | --- | --- | --- | --- |
| Çështja e adresuar(psh. përkufizimi i ri i…, kushtet për regjistrimin e…, rregullimi i…, etj.) | Komenti(grumbulloni dhe përmblidhni komente identike/të ngjashme nga palët e ndryshme të interesuara së bashku)  | Palët e interesuara (renditni të gjithë ata që adresuan çështjen në mënyrë të ngjashme) | Vendimi (i pranuar/i pranuar pjesërisht/i refuzuar)  | Justifikimi |

Në përfundim të konsultimit publik për këtë projektligj, nuk ka patur komente/sugjerime në asnjë prej metodave te konsultimit (RENJKP, takime konsultative, postë elektronike dhe shkresore).